100MenMarch Donderdag in Kaapstad | Netwerk24
Deur Malherbe Nienaber 12 Julie 2018 08:32
Die #100MenMarch skuif Donderdag na Kaapstad, waar staatsamptenare, sakemanne en aktiviste 12:00 gaan begin stap om bewustheid oor geweld teen vroue en kinders te skep.
Die regeringskommunikasiedienste (GCIS) lei dié optog vir die Wes-Kaap.
Die optoggangers ontmoet mekaar by die Keizergracht, oorkant die Kaapse Skiereiland-Universiteit vir Tegnologie se kampus, en sal na verwagting om 14:00 voor die parlement eindig.
Die #100MenMarch is Dinsdag in Pretoria teen geweld teen vroue en kinders gehou. Foto: Deaan Vivier
Volgens die GCIS sal verkeer slegs tydelik ontwrig word en verkeersbeamptes sal aan diens wees om die verkeersvloei te verseker.
Darlingstraat, Adderleystraat, Spinstraat en Pleinstraat in die middestad sal geraak word.
Dié optog volg ná Dinsdag se #100MenMarch in Pretoria.
Bheki Cele, minister van polisie, praat by Dinsdag se #100MenMarch in Pretoria teen geweld teen vroue en kinders. Foto: Deaan Vivier
“Deur saam met sakeorganisasies, burgerlike organisasies en regering aan die optog deel te neem, wys deelnemers
’n verenigde verbintenis daartoe om die plaag van geweld teen vroue en kinders te beveg,” lui ’n uitnodiging na die optog.
“Die optog sal 100 mans vanuit verskeie dele van die samelewing trek om op sigbare wyse saam te staan en te eis dat Suid-Afrika veiliger vir vroue en kinders gemaak word.”
Government and civil society join together in inaugural #100MenMarch for no Violence against Women and Children #ThumaMina pic.twitter.com/YzVA38HSWk
— South African Government (@GovernmentZA) July 10, 2018
Die GCIS noem ook dat ’n gemiddeld van een uit elke vyf Suid-Afrikaanse vroue ouer as 18 jaar al fisieke geweld ervaar het.
Bheki Cele, minister van polisie, het Dinsdag in Pretoria aan honderde jong mans by die optog gesê dat hulle hul manlikheid verloor as hulle hul hand vir ’n vrou lig en dat hulle vroue moet beskerm en bedien.
Die optog maak deel uit van die eeufeesvierings ter ere van oudpres. Nelson Mandela en Albertina Sisulu.
* Lees meer hier.
Meer oor: Bheki Cele | Kaapstad | Misdaad | Optog | #100Menmarch